Dan intqal it-Tlieta waqt konferenza tal-aħbarijiet indirizzata mill-Kelliem ewlieni tal-PN Peter Agius, il-Kelliem għall-Agrikoltura, Sajd u n-Negozji ż-Żgħar, Edwin Vassallo u l-kandidata għall-elezzjoni ġenerali Rebekah Cilia, fejn qalu li l-pajsaġġ u l-prodott Malti għandu jkun protett. Il-proposti tal-PN jinkludu fost l-oħrajn, skema ta' għajnuna biex bdiewa attivi jakkwistaw direttament ir-raba tagħhom b'self bla interessi u bla spejjeż, garantiti wkoll taħt skema tal-gvern minn fond apposta disponibbli bħala garanzija mall-banek. Fi stqarrija, il-PN qal li din l-iskema tkun miftuħa għall-bdiewa kollha eżistenti li jridu jakkwistaw raba mingħand il-privat. "B'dan il-mod nindirizzaw indirettament il-kwistjoni tal-bżonn ta' prezz ġust għar-raba privata li bħalissa tinsab taħt skrutinju tal-qrati," qalu l-kelliema tal-PN. Tali skema tkun miftuħa wkoll għal bdiewa żgħażagħ li jridu jidħlu fil-mistier agrikolu, kompliet l-istqarrija. Il-PN qal ukoll li Gvern ġdid Nazzjonalista jniedi wkoll skema ta' għajnuna diretta fuq il-ħlas ta' qbiela fuq art privata. Qal li din l-iskema tkun tinkludi rimbors sa 70% tal-prezz tal-qbiela għall-bdiewa li jagħtu prova ta' produzzjoni ta' ħxejjex u frott mibjugħa fuq is-suq lokali, biex b'hekk ikun inkoraġġut il-produzzjoni u l-konsum tal-prodott malti. Tali skemi jkunu abbinati wkoll ma' sussidji li jistgħu jiġu applikati mill-Programm Rurali Ewropew għall-miżuri ta' 'greening' li jinkoraġġixxu il-biodiversità fil-kampanja Maltija, inkluż it-tħawwil ta' siġar, partikularment dawk indiġeni jew tipiċi tal-pajsaġġ Malti, b'mod illi dawn il-'green corridors' ikunu ta' rifuġju għall-fawna u flora Maltija, kompliet l-istqarrija. Il-PN żied jgħid li l-iskemi jkunu kompletament volontarji u bla preġudizzju għal trattattivi oħra li jistgħu isiru bejn il-privat fuq qbiela privati u bla preġudizzju għas-sentenzi tal-Qorti. Semma wkoll il-bżonn li jitħaffef il-proċess ta regolarizzazzjoni ta' qbiela tal-Gvern u li jiġu deċiżi l-bosta każijiet ta' qbiela mal-gvern bi kwistjonijiet pendenti ta' titlu jew reġistrazzjoni. Ħeġġeġ dwar il-bżonn li jinħoloq bord amministrattiv ad hoc bis-setgħa li jaqta' każijiet f'qasir żmien bi struzzjoni lill-awtoritajiet tal-gvern inkluż id-dipartiment tal-artijiet u r-reġistru tal-artijiet. Assistenza legali lill-bdiewa bi problema tal-qbiela Intant, il-Gvern ħabbar li se jkun qiegħed jipprovdi assistenza legali lil dawk il-bdiewa li qed jiġu affaċċjati minn problemi dwar il-qbiela ta' art agrikola privata. Dan se jkun qiegħed isir biex jittaffa l-piż finanzjarju tal-bdiewa minħabba l-azzjonijiet legali u kawżi tal-Qorti. Dan tħabbar mill-Ministeru għall-Agrikoltura u s-servizz se jkun qiegħed jingħata mill-AgriConnect fi ħdan l-istess Ministeru. Bdiewa li huma reġistrati mad-Dipartiment tal-Agrikoltura li ġew mhedda, ingħataw avviż ta' evizzjoni jew li ġia ttieħdu l-Qorti minn sid l-art jistgħu jibbenefikaw minn din l-inizjattiva. Talbiet għal għajnuna teknika jew pariri legali jistgħu jsiru billi jsir kuntatt ma' AgriConnect bit-telefon fuq in-numri 21804981/2/4 jew permezz ta' email fl-indirizz agriconnect.mafa@gov.mt jew billi jżuru wieħed mill-uffiċini fil-Mellieħa, Qormi, Żabbar u r-Rabat, Għawdex. Bdiewa li huma involuti f'kawżi attivi fil-qrati tagħna, jew li ġew notifikati b'att tal-Qorti, jew dawk li s-sid tal-art imqabbla lilhom ma aċċettax il-ħlas tal-qbiela, jistgħu jkunu assistiti permezz ta' rapreżentanza legali quddiem il-Qorti. Il-Ministeru se jkun qiegħed jipprovdi wkoll assistenza sabiex il-qbiela tiġi depożitata taħt l-Awtorità tal-Qorti f'isimhom. Jekk tixtieq tkun minn tal-ewwel li tirċievi l-aħħar aħbarijiet minn Malta, niżżel l-APP ta' Newsbook minn hawn . .td_uid_3_6141a4c04e68d_rand.td-a-rec-img{text-align:left}.td_uid_3_6141a4c04e68d_rand.td-a-rec-img img{margin:0 auto 0 0}